Knut Arild Hareide (Kristelig Folkeparti), 2009-02-12:
Tilslutning til EU sin marknad for klimakvotar er ein viktig del av norsk klimapolitikk. Kristeleg Folkeparti beklagar derfor sterkt at Stortinget i dag, eitt og eit halvt år etter at kvotelova blei vedteken, er nøydt til å behandle kvotelova på nytt. Årsaka, slik eg ser det , er eit dårleg politisk handverk frå Regjeringa si side. Eg er forundra over at ei regjering som opent har gått ut og sagt at ho ville prioritere kvotehandel framfor nasjonale klimatiltak, enno ikkje har greidd å få oss knytt opp mot EU sin kvotemarknad. Kvotesystemet gjeld for perioden 2008–2012. Me er no i februar 2009, men Noreg er altså framleis ikkje med. Forseinkinga vil gjere det vanskelegare for Noreg å innfri sine internasjonale forpliktingar. Situasjonen blir ikkje betre av at dei nasjonale utsleppa held fram med å auke. I klimameldinga lovde Regjeringa å overoppfylle Noregs forpliktingar i Kyoto-protokollen med 10 pst. Etter mine berekningar ligg Noreg svært dårleg an i forhold til denne forpliktinga. Måndag presenterte Statistisk sentralbyrå dei endelege utsleppstala for 2007. Tala viser at Noreg sette ny utsleppsrekord. Klimagassutsleppa var i 2007 11 pst. høgare enn i 1990. Spriket mellom denne realiteten og Regjeringa si målsetjing er slåande. Målsetjinga er at utsleppa i gjennomsnitt skal vere 9 pst. under 1990-nivået i perioden 2008–2012. Den 30. november 2008 trekte Regjeringa tilbake ein halv milliard kroner som var avsett til det planlagde statlege kvotekjøpet for 2008. Det same skjedde i 2007. Kvotane skulle bli kjøpte i utviklingsland, men erfaringane så langt har vist at det er vanskeleg å finne seriøse prosjekt i den tredje verda. På måndag kunne me lese i Dagens Næringsliv at Noregs einaste partnar for handel med kvotar i utviklingsland, finanskonsernet Sindicatum Carbon Capital, er straffa for brot på kvitvaskingsreglane. Ifølgje Dagens Næringsliv har Finansdepartementet no sett i gang eit stort apparat for å hemmeleghalde kven Regjeringa gjer klimaforretningar med, trass i at handel med såkalla CDM-kvoter er Regjeringas viktigaste verkemiddel i arbeidet med å oppfylle Kyoto-avtalen. Regjeringa si vegring mot å setje i verk nødvendige nasjonale tiltak for reduksjon av klimagassutslepp, kombinert med manglande resultat innan kvotehandelen, gjer det svært nærliggande å konkludere med at Regjeringa allereie har gitt opp lovnadene om å overoppfylle Kyoto-forpliktingane. Eg har merka meg at anbefalingane frå Lågutsleppsutvalet er lagde til side. Statsråden må gjerne korrigere viss eg tek feil. Så over til saka som vi har til behandling. Kristeleg Folkeparti har gått inn i denne saka med den klare intensjonen å bidra til ei rask behandling. Det er viktig at kvotane blir utferda før 30. april 2009, som er tidspunktet for innlevering av kvotar for 2008. Kristeleg Folkeparti stiller seg bak dei endringane som er føreslåtte frå Regjeringa for å imøtekome krava frå ESA. For Kristeleg Folkeparti er det eit viktig prinsipp at forureinar skal betale. Den nasjonale klimapolitikken bør innrettast slik at norske bedrifter blir stimulerte til å tilpasse seg ein slik klimapolitikk. Med dette som bakgrunn meinte Kristeleg Folkeparti at Regjeringa opphavleg burde lagt opp til eit strammare opplegg. Det er positivt at Regjeringa i denne saka har stramma inn på tildelinga av gratiskvota for gasskraftverket på Kårstø. Kristeleg Folkeparti deler òg Regjeringa si oppfatning av at det ikkje skal opprettast ein generell kvotereserve for utvidingar, auke i produksjonen og nyetableringar. EUs kvotedirektiv opnar for forskjellsbehandling av eksisterande og nye bedrifter ved tildeling av vederlagsfrie kvotar. Hovudregelen etter dette blir at det ikkje blir lagt opp til vederlagsfrie kvotar til nye verksemder etablerte etter 28. mars 2008. Eg kan berre konstatere at det går eit grunnleggjande skilje mellom Stortingets fleirtal og Høgre og Framstegspartiet. Desse partia argumenterer for opprettinga av generell kvotereserve for nyetableringar, noko Kristeleg Folkeparti meiner vil kunne bidra til å undergrave heile kvotehandelssystemet. Særleg skuffande er det at Høgre legg seg på ei slik linje. Dette opplever eg som eit brot med den politikken Bondevik-regjeringa stod for, og det som daverande miljøvernminister Børge Brende sette i gang med.